Source: http://www.cvtisr.sk/cvti-sr-vedecka-kniznica/o-cvti-sr/poskytovanie-informacii.html?page_id=384
Timestamp: 2019-01-17 03:43:35+00:00
Document Index: 8758428

Matched Legal Cases: ['§ 5', '§ 5', '§ 17', '§ 21', '§ 3', '§ 8', '§ 4', '§ 5', '§ 19', '§ 17']

CVTI SR > Poskytovanie informácií
Hlavná stránka > O CVTI SR > Poskytovanie informácií
Nariadenie riaditeľa Centra VTI SR
V súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (ďalej len zákon) má každý občan právo na prístup k informáciám, ktoré majú povinné osoby k dispozícii. V našom prípade je povinnou osobou Centrum vedecko-technických informácií SR ako príspevková organizácia patriaca pod Ministerstvo školstva, vedy, výskumu a športu SR (ďalej len “CVTI SR”). Podľa § 5 ods. 1 písm. a Povinné zverejňovanie informácií zverejňujeme Štatút CVTI SR a Organizačnú štruktúru CVTI SR.
Informácie v rámci knižnično-informačných služieb CVTI SR poskytuje verejnosti podľa zákona č. 183/2000 Z. z. o knižniciach, o doplnení zákona Slovenskej národnej rady č. 27/1987 Zb. o štátnej pamiatkovej starostlivosti a o zmene a doplnení zákona č. 68/1997 Z. z. o Matici slovenskej na internetovej stránke www.cvtisr.sk.
Na uplatňovanie zákona č. 211/2000 Z. z. o slobodnom prístupe k informáciám a o zmene a doplnení niektorých zákonov v podmienkach CVTI SR určujem tento postup:
1. Miesto, čas a spôsob, akým možno získavať informácie (§ 5 ods. 1 písm. b) zákona):
Žiadosti v zmysle uvedeného zákona môžete v našej organizácii podávať osobne, telefonicky, písomne (poštou, faxom), elektronicky (e-mailom).
Osobné podávanie žiadostí*
(pondelok a štvrtok v čase od 8.00 do 12.00 hod.) u konzultačnej služby v čitateľských katalógoch - Lamačská cesta 8/A, Bratislava, prízemie)
Telefonicky** na tel. čísle 02/69 253 113
Písomne:**
poštou na adresu: Centrum VTI SR, Mgr. Eva Vašková, Lamačská cesta 8/A, 811 04 Bratislava 1
Elektronicky*** na e-mailovej adrese: infozakon@cvtisr.sk.
* Pri osobnom podávaní žiadostí žiadateľ vyplní tlačivo Žiadosť o poskytnutie informácie podľa zákona č. 211/2000 Z. z. o slobodnom prístupe k informáciám, ktoré je k dispozícii priamo u konzultačnej služby.
** Pri telefonickom a písomnom podávaní žiadosti poverená osoba vyplní dotyčné tlačivo na základe udaných požiadaviek žiadateľa.
*** Pri elektronickom podaní žiadosti žiadateľ priamo vyplní predmetnú žiadosť na uvedenej e-mailovej adrese.
Všetky formy podania žiadosti o získanie informácií zabezpečuje poverená osoba v lehotách uvedených v zákone č. 211/2000 Z. z. (§ 17).
Žiadateľ uhradí Centru VTI SR náklady za sprístupnenie informácií v zmysle zákona č. 211/2000 Z. z. (§ 21) a vyhlášky MF SR o úhrade nákladov za sprístupnenie informácií podľa sadzobníka platného od 1. 1. 2001.
2. Informácie poskytované na žiadosť
CVTI SR sprístupní na žiadosť fyzickej alebo právnickej osoby informácie, ktoré má k dispozícii (v zmysle § 3 predmetného zákona). Za informáciu sa podľa ods. 1 zákona nepovažujú také informácie (stanoviská, právne názory, výklad zákonov a iných právnych predpisov, hodnotiace správy, rozbory, prognózy, prehľady a pod.), ktoré by CVTI SR muselo vytvoriť na základe konkrétnej žiadosti.
3. Obmedzenie prístupu k informáciám
Vedením CVTI SR poverená osoba dbá na to, aby neboli žiadateľovi poskytnuté informácie, ku ktorým je prístup vylúčený alebo obmedzený (v zmysle § 8 až 11 zákona č. 211/2000 Z. z.).
V prípade, ak časť požadovanej informácie patrí do obmedzenia podľa zákona, CVTI SR sprístupní iba tú časť informácie, ktorá je verejne prístupná, a poskytne žiadateľovi sprievodnú informáciu (§ 4 ods. 4 zákona č. 211/2000 Z. z.).
Ak vznikne pochybnosť o sprístupnení informácie z dôvodu obmedzenia prístupu k informáciám alebo iná pochybnosť, posúdenie žiadosti o sprístupnenie takejto informácie zabezpečí komisia, ktorú ad hoc zriadi riaditeľ CVTI SR.
4. Miesto, lehota a spôsob podania opravného prostriedku (§ 5 ods. 1 písm. c):
Proti rozhodnutiu o odmietnutí požadovanej informácie môže žiadateľ podať podľa § 19 zákona písomné odvolanie (rozklad) v lehote 15 dní od doručenia rozhodnutia, alebo márneho uplynutia lehoty na rozhodnutie o žiadosti podľa § 17 zákona. O tomto odvolaní (rozklade) rozhodne riaditeľ CVTI SR.
5. Záverečné ustanovenie:
Za úplné, správne a včasné sprístupnenie informácie alebo za rozhodnutie o obmedzení prístupu k informáciám poverujem Mgr. Evu Vaškovú, z Odboru vonkajších vzťahov a medzinárodnej spolupráce.
Posledný update stránky: 2018-03-27 11:44